Janny Grip Isachsen

Janny Coucheron Grip Isachsen (1835–1894) var en norsk skuespillerinne, dansepedagog og forfatter.

 Familie 
Janny Grip Isachsen var datter av konsul Joachim Otto Grip og Judithe Birgitte Fredrikke de Coucheron. 10. november 1853 giftet hun seg med skuespillerkollega Andreas Isachsen.

 Karrière 
mini|Kvinnelige skuespillere ved det første norske teater, 1856. Fra venstre: Helene Marie Prom, Birgitte Cornelia Rojahn, Louise Brun, Janny Grip Isachsen, Fredrikke Nielsen, Benedicte Hundevadt. 
Janny Grip (Isachsen) var i årene 1852–58 knyttet til Det norske Theater i sin fødeby Bergen, hvor hun 10. april 1852 fikk sin debut som Gabrielle i Gabrielle de Belle-Isle. På samme scene spilte hun i 1857 Fru Ingeborg i Olaf Liljekrans.

Hun kom sammen med sin mann til Kristiania norske Theater i 1860, og fortsatte der inn til det ble slått konkurs sommeren 1862. Ekteparet Isachsen var ansatt ved Throndhjems Theater 1862-1865, og dernest ved Christiania Theater 1865-1870. Fra september 1870 til februar 1872 ble hun sammen med sin mann engasjert av Bjørnstjerne Bjørnson ved Folketheatret i Møllergaten.

Isachsen trakk seg tilbake fra scenen i 1872 (Jensson 1981). Hun drev siden som dansepedagog, og utga i 1886 boken Lommebog for Dansende.

 Roller i utvalg 
Gabrielle i Gabrielle de Belle-Isle (Det norske Theater, 1852)
Sigrid i Huldrens hjem av P. A. Jensen (Det norske Theater)
Fru Ingeborg i Olaf Liljekrans av Henrik Ibsen (Det norske Theater, 1857)
Helene i Græd bare (Kristiania norske Theater, 1861)
Marie i Onkelen fra Amerika (Kristiania norske Theater, 1861)
Maria i sangspillet Gulddjævelen av Roderich Bendix (Kristiania norske Theater, 1862)
Emma i Ovenpaa de stærke Sager (Trondheim, 1863)
Julie Jackson i vaudevillen Hr. Grylle og hans Viser (Trondheim, 1863)
Perdita i Et Vintereventyr av William Shakespeare (Christiania Theater, 1866)
Bruden i vaudevillemonologen Bruden paa Staburet (Bergens Arbeiderforening, 1870)

 Bibliografi 
 1886: Lommebog for Dansende , Cammermeyers forlag

 Referanser 

 Litteratur 
 Jensson, Inger: Biografisk skuespillerleksikon. Norske, danske og svenske skuespillere på norske scener særlig på 1800-tallet. Oslo, Bergen, Tromsø. Universitetsforlaget.

Kategori:Norske skuespillere
Kategori:Personer fra Bergen kommune